༄༅། །དཔལ་བདེ་མཆོག་རིམ་ལྔའི་ཁྲིད་ཡིག་
བཞུགས།

ཨོཾ་སྭཱ་སྟི། ན་མོ་གུ་རུ་ཙཀྲ་སཾ་བྷ་ར་ཙ་ར་ཎཱ་ཡ། ཟུང་འཇུག་སྔོ་སངས་མཛེས་པའི་དཔལ། །ཐུགས་རྗེ་ཉམས་བརྒྱའི་འོད་སྟོང་ཅན། །སྲིད་གསུམ་རྟ་ལྗང་རོལ་པའི་རྩེར། །བདེ་ཆེན་ཟློས་གར་ཅི་ཡང་བསྒྱུར། །བླ་མར་གཉིས་མེད་ཧེ་རུ་ཀ །མགོན་དེའི་ཞབས་པད་གཙུག་གིས་མཆོད། །གྲུབ་ཆེན་གྷནྚའི་ཞལ་གྱི་ལུང་། །མདོ་ཙམ་ཡི་གེར་སྤེལ་བར་བྱ། །འདིར་རྣལ་འབྱོར་མའི་རྒྱུད་མཐའ་དག་གི་ངེས་གསང་། གྲུབ་ཆེན་རྡོ་རྗེ་དྲིལ་བུ་པའི་བཞེད་པ། དཔལ་འཁོར་ལོ་བདེ་མཆོག་གི་མན་ངག་ཉམས་སུ་ལེན་པར་འདོད་ན། སྔོན་འགྲོ་དང་། དངོས་གཞི་དང་། འཕྲོས་དོན་གསུམ་ལས། དང་པོ་ལ་སྐྱབས་སེམས་སྔོན་དུ་འགྲོ་བའི་ཡི་གེ་བརྒྱ་པའི་སྒོམ་བཟླས་དང་། མཎྜལ་བླ་མའི་རྣལ་འབྱོར་དང་བཅས་པ་གཉིས་ཡིན་པ་ལས་དམིགས་པ་རྣམས་ཕལ་ཆེར་སྤྱི་དང་འདྲ་བ་ལ། སྐྱབས་ཡུལ་གྱི་གཙོ་བོ་དང་། བླ་མའི་རྣལ་འབྱོར་སྐབས་བླ་མ་འཁོར་ལོ་སྡོམ་པར་སྒོམ་པའམ། མལ་ལུགས་པ་རྣམས་བླ་མ་དཔའ་བོ་རྡོ་རྗེ་ཆོས་སྐུ་སྒོམ་གསུང་བ་ནི་ཁྱད་པར་རོ། །
གཉིས་པ་དངོས་གཞི་ལ། བསྐྱེད་རིམ་དང་རྫོགས་རིམ་གཉིས་ལས། དང་པོ་གཞན་དུ་ཤེས་པར་བྱ་ལ། གཉིས་པ་རྫོགས་རིམ་ལ། བདག་བྱིན་བརླབ་པའི་རིམ་པ། སྣ་ཚོགས་རྡོ་རྗེའི་རིམ་པ། ནོར་བུ་འགེངས་པའི་རིམ་པ། ཛ་ལནྡྷ་རའི་རིམ་པ། བསམ་མི་ཁྱབ་ཀྱི་རིམ་པ་སྟེ་ལྔ་ལས། དང་པོ་ལ་ས་བོན་དང་བཅས་པའི་བདག་བྱིན་བརླབ་དང་། ས་བོན་མེད་པའི་བདག་བྱིན་བརླབ་པ་གཉིས་ལས། དང་པོ་ལ་དམིགས་པའི་གཞི་དང་། སྤྲོ་བའི་ཚུལ་གཉིས་ལས། དང་པོ་ནི། ལུས་ཀྱི་དཀྱིལ་འཁོར་གྱི་མངོན་རྟོགས་དང་འབྲེལ་ན། དཀྱིལ་འཁོར་བསྡུས་མཚམས་སུ་བསྒོམ་ཞིང་། མ་འབྲེལ་ན། སྐྱབས་སེམས་བླ་མའི་རྣལ་འབྱོར་སྔོན་དུ་འགྲོ་བས། རང་བདེ་མཆོག་ལྷན་སྐྱེས་སུ་ཁྲོང་གིས་བསྐྱེད། འདི་སྐབས་ཡུམ་རྡོ་རྗེ་ཕག་མོ་འོད་དུ་ཞུ། སྣ་སྒོ་ནས་ཞུགས་ཏེ་ལྟེ་བར་ཐིམ། ཞེས་གོང་མ་རྣམས་གསུང་ཡང་། སྒོམ་ཐུབ་ན་ཡབ་ཡུམ་ཁ་སྦྱོར་གྱི་སྐུར་སྒོམ་པ་ཉིད་བཟང་ངོ་། །དེ་ནས་རང་གི་སྙིང་ག་ཆོས་ཀྱི་འཁོར་ལོའི་ལྟེ་བའི་ཐད་དུ་ཟླ་བ་དཀར་པོ་སྲན་མ་ཕྱེད་གཤགས་ཙམ་གྱི་གདན་ལ། ཐིག་ལེ་དམར་སྐྱ་ཡུངས་འབྲུ་ཙམ་ཞིག་གསལ་གདབ། དེ་ཉིད་འབའ་ཞིག་ཡང་ཡང་གསལ་བཏབ་ནས་དབུགས་ནང་དུ་འཇུག་པ་ན་རླུང་རྣམས་ཐིག་ལེ་ལ་ཐིམ་པར་བསམས་ཤིང་སེམས་གཟུང་། དང་པོ་ཐུན་ཆེ་ན་ཐུན་རེ་རེའི་ནང་དུ་གསལ་འདེབས་ཐེངས་ལྔ་བརྒྱ་རེ་བྱ་ཞིང་། ཕྱིས་གོམས་ནས་གསལ་འདེབས་ཐེངས་ཇེ་ཉུང་དང་། སེམས་འཛིན་པ་ཡུན་ཇེ་རིང་དུ་བཏང་བས། ཇི་ཞིག་ན་ཐུན་རེའི་ནང་དུ་སེམས་གཞན་དུ་མི་འགྲོ་བར་ཐིག་ལེ་ལ་དམིགས་པ་རྟག་ཏུ་འཁྱོང་ཐུབ་ན་སེམས་ཟིན་པ་ཡིན་ནོ། །གཉིས་པ་ནི། དེ་ནས་སྤྲོ་བར་འདོད་ན། སྙིང་གའི་ཐིག་ལེ་ལས། ཟླ་བ་ལ་གནས་པའི་ཐིག་ལེ་དཀར་པོ་གཉིས་སྤྲོས་ཏེ། མིག་འབྲས་གཉིས་ཀྱི་དབུས་སུ་བཀོད་ལ་སེམས་གཟུང་དེ་ཡང་ཐོག་མར་རླུང་ནང་དུ་འཇུག་པ་དང་བསྟུན་གསལ་འདེབས་ཤིང་། མིག་བཙུམ་པའམ། མུན་ནག་ཏུ་སེམས་གཟུང་། དེ་ལ་གོམས་ནས་མེ་ཏོག་ལྟ་བུའི་དངོས་པོ་གཅིག་ལ་བལྟ་ཞིང་། སེམས་དེ་ལ་མ་ཡེངས་པར་ཐིག་ལེ་ཉིད་ལ་སྔར་བཞིན་བསྒོམ། དེར་ཡང་སེམས་བརྟན་ནས་གཟུགས་རྣམ་པ་སྣ་ཚོགས་ལ་བལྟ་ཞིང་། སེམས་གཞན་དུ་མ་ཡེངས་པ་སྔར་བཞིན་ཐིག་ལེ་ལ་སེམས་གཟུང་། འདི་ལ་གོམས་པས། གཟུགས་མཐོང་བ་དེའི་སྟེང་དུ་ཏིང་ངེ་འཛིན་སྐྱེ་ཞིང་། མིག་གི་སྒོར་རྒྱུ་བའི་རླུང་ནང་དུ་ལྡོག་པ་ཡིན་ཏེ། དེ་ནས་མིག་གི་ཐིག་ལེ་སྙིང་གའི་ཐིག་ལེ་ལ་ཐིམ་པར་བསམ་མོ། །ཕྱིས་མངོན་ཤེས་དང་བདེ་སྟོང་གི་རྒྱུར་འགྲོའོ། །འོག་མ་རྣམས་ལ་ཡང་འདི་ཉིད་ཀྱིས་རིགས་འགྲེ་བར་བྱ་སྟེ། རྣ་བ་གཉིས་སུ་ཐིག་ལེ་སྔོན་པོ་དང་། རྣ་བའི་འདོམ་སོར་ཐིག་ལེ་སེར་པོ་དང་། ལྕེའི་རྩ་བར་ཐིག་ལེ་དམར་པོ་དང་། རྡོ་རྗེའི་རྩེ་མོའི་བུ་གར་ལུས་ནད་ཐམས་ཅད་འོད་ཟེར་གྱིས་ཁྱབ་པར་བྱེད་པའི་ཐིག་ལེ་ལྗང་ཁུ་རྣམས་ལ་སེམས་འཛིན་ཏེ། དམིགས་པ་ཅུང་ཟད་བསྡུ་ན་ཐིག་ལེ་སྤྲོ་བ་རྣམས་ལ་ཟླ་གདན་མེད་ཀྱང་ཆོག་གོ །དང་པོ་ཐོག་མར་སྒྲ་དང་། དྲི་དང་། རོ་དང་། རེག་བྱ་མི་མྱོང་བར་སེམས་གཟུང་། དེ་ནས་རླུང་གི་སྒྲའམ་ཆུ་སྒྲ་ལྟ་བུ་སྒྲ་རྒྱུན་ཆགས་དང་། སྤོས་ཀྱི་རེང་བུ་སོགས་དྲི་རྒྱུན་ཆགས་དང་། ལྕེའི་སྟེང་དུ་བུ་རམ་གྱི་གོང་བུ་བཞག་པ་ལྟ་བུའི་རོ་རྒྱུན་ཆགས་དང་། གོས་ཀྱི་རེག་པ་ལྟ་བུའི་རེག་བྱ་རྒྱུན་ཆགས་རྣམས་བསྟེན་ཞིང་སེམས་བཟུང་དེ་རྣམས་ལ་ཡང་བརྟན་ན་སྒྲ་དང་གཏམ་སྣ་ཚོགས་དང་། དྲི་དང་རོ་དང་། རེག་བྱ་སྣ་ཚོགས་ལ་རེག་པའི་བར་དུ་བྱེད་ཅིང་སེམས་གཟུང་བས། ཡུལ་གྱི་སྣང་བ་ཐམས་ཅད་ཏིང་ངེ་འཛིན་དུ་འཆར་བར་འགྱུར་རོ། །སྙིང་གའི་སྔར་གྱི་ཐིག་ལེ་དམར་སྐྱའི་སྟེང་དུ་ཐིག་ལེ་སྔོན་པོ་ཡུངས་འབྲུ་ཙམ་གཅིག་བསྒོམས་ལ་སེམས་གཟུང་། དེ་ལ་ཟིན་ན། རྣམ་རྟོག་ཅིག་ཆེད་དུ་བསྐྱེད་ནས་ཡིད་ཡུལ་དུ་ལམ་མེ་འཆར་བར་བྱ་སྟེ། དེ་མ་ཡལ་ཙམ་གྱི་ངང་ནས་ཐིག་ལེ་ལ་སེམས་གཟུང་། ཕྱིས་རྣམ་རྟོག་ཅི་ཤར་ཡང་། ཐིག་ལེ་དེ་ཉིད་ལ་མ་ཡེངས་པ་སེམས་གཟུང་སྟེ་འདི་བསྒོམས་ན། རྣམ་རྟོག་གི་ཤུགས་རང་བབས་སུ་ཆད་ནས། གང་ལ་བསམ་པ་དེའི་སྟེང་དུ་ཏིང་ངེ་འཛིན་ལྷན་ལྷན་སྐྱེའོ། །དེ་ནས་བར་བར་དུ་ཡུལ་ལ་སེམས་འཕྲོ་ན་གང་ལ་འཕྲོ་བ་དེའི་སྟེང་དུ་སྙིང་ག་ནས་ཐིག་ལེ་སྤྲོས་ཏེ་བཀོད་པ་ལ་སེམས་གཟུང་། ཡུལ་ལ་འཕྲོ་བའི་རྣམ་རྟོག་འགགས་པ་ན། ཐིག་ལེ་དེ་སྙིང་གའི་ཐིག་ལེ་ལ་ཐིམ་པར་བསམ་མོ། །འདིའི་མན་ངག་ཁ་ཅིག་ལས་སྙིང་གའི་ཐིག་ལེའི་དོད་དུ་ཧཱུཾ་སྒོམ་པ་དང་། ཉི་ཟླ་ཁ་སྦྱོར་གྱི་དབུས་སུ་ཧཱུཾ་ངམ་ཐིག་ལེ་སྒོམ་པར་འདོད་པ་སོགས་ཀྱང་རུང་བ་ཉིད་དང་། གཞན་འགའ་ཞིག་ལས་དབང་པོའི་སྒོར་མི་སྤྲོ་བའི་སྐབས། སྙིང་གའི་ཐིག་ལེ་འབའ་ཞིག་ལ་སེམས་བརྟོད་པའི་ཚེ། རྒྱུ་ཞབས་ཚིགས་པ་ལ་གཅེར། འོག་རླུང་བསྐུམས་སྟེང་དུ་དྲངས། ལྕེ་རྐན་ལ་སྦྱར། དབང་གི་ཉམས་མྱོང་དྲན་པར་བྱ་ཞེས་གསུང་སྟེ། ལས་དང་པོ་པ་ལ་ཅུང་ཟད་གེགས་སྡང་ཡང་ཉམས་མྱོང་སྐྱེ་བ་མྱུར་བ་ཞིག་སྣང་ངོ་། །
གཉིས་པ་ས་བོན་མེད་པའི་བདག་བྱིན་བརླབས་པ་ནི། རང་ལྷར་གསལ་བའི་སྣའི་བར་ཀ་མེད་པར་སྒོང་ལྐོགས་སྟོང་པ་ལྟ་བུའི་ནང་དུ། འོད་ཟེར་དམར་སྨུག་རི་སྣ་ལ་རྨུགས་པ་ཆད་པ་ལྟ་བུར་བུན་ནུ་ནུ་འདུག་པར་བསམ། དབུགས་ཕྱིར་འགྲོ་བའི་ཚེ། རྒྱང་རིང་དུ་མི་འགྲོ་བར་སྣ་རྩེ་ཉིད་ཀྱི་ཕྱི་ནང་དུ་ཁྱིལ་ལི་ལི་འདུགརླུང་ནང་དུ་འོང་བའི་ཚེ་སྣ་ནང་གི་འོད་ཟེར་དེ་ལས་བྱུང་བའི་འོད་ཟེར་དམར་སྐྱའི་རྣམ་པ་སྣའི་རྩ་བ་བརྒྱུད་ལུས་ཀྱི་དབུས་ནས་སོང་། ལྟེ་འོག་སོར་བཞི་ཙམ་དུ་སོང་བ་དང་དེའི་འོད་ཀྱིས་ལུས་ཐམས་ཅད་ཁྱབ་པས། བདེ་ཆམ་གྱིས་བྱུང་བར་བསམ། དེ་ཉིད་རྟག་ཏུ་བསྒོམས་པས། བདེ་སྟོང་མཐའ་དབུས་མེད་པར་སྐྱེའོ། །དེ་ལ་གོམས་ནས་དམིགས་པ་དེ་ཉིད་ཁོ་ནའི་སྟེང་དུ་འབྲུ་གསུམ་གྱི་དམིགས་པ་སྦྱོར་ཏེ། རླུང་ནང་དུ་འོང་བ་ན་ཨོཾ་གནས་པ་ན་ཨཱ ཿཕྱི་འགྲོ་བ་ན་ཧཱུཾ་ཞེས་པའི་སྒྲ་ཡིད་ལ་དྲན་པར་བྱའོ། །རྡོ་རྗེའི་བཟླས་པ་འདི་ནི་མན་ངག་ལས་འབྱུང་ཞིང་། ཇོ་བོ་པུ་རངས་པའི་བཞེད་པ་ཡིན་ནོ། །འདི་ལ་ཉམས་སྐྱེས་ཤིང་བརྟན་ནས་སྔར་གྱི་འོད་ཟེར་དེ་ཉིད་མིག་འབྲས་ཀྱི་ནང་དུ་བསྒོམས་ནས། རླུང་འགྲོ་འོང་དང་བསྟུན། སྔར་བཞིན་འབྱུང་འཇུག་བྱེད་པར་བསམ། དེ་བཞིན་དུ་རྣ་བ་གཉིས་དང་། སྣ་དང་ལྕེ་དང་། སྙིང་གའི་དབུས་ནས་ཀྱང་བྱ་ཞིང་། རྡོ་རྗེའི་རྩེ་མོའི་ནང་དུ་བསྒོམས་ནས་སྟེང་རླུང་ནང་དུ་འོང་བའི་ཚེ། རི་སྣ་ལ་རྨུགས་པ་ཆགས་པ་བཞིན་དུ་ཁྱིལ་ལི་ལི་འདུག་ཅིང་། ཕྱིར་འགྲོ་བའི་ཚེ། འོད་ཟེར་དེས་སྤྱི་བོ་ལ་ཐུག་པའི་ལུས་ནང་ཐམས་ཅད་ཁྱབ་པས་བདེ་ཆམ་གྱིས་སོང་བར་བསམ། དེ་བཞིན་དུ་དབང་པོའི་སྒོ་རྣམས་ནས་ཡི་གེ་འབྲུ་གསུམ་གྱི་བཟླས་པ་ཡང་བྱའོ། །
འདི་རྣམས་ཀྱིས་ཀྱང་དབང་པོའི་མངོན་ཤེས་ལྔ་གྲུབ་པ་དང་། ཡུལ་སྣང་བདེ་སྟོང་དུ་འབར་བའི་གྲོགས་བྱེད་དོ། །ས་བོན་མེད་པའི་སྐབས་འདིར་དབང་པོའི་སྒོར་སྤྲོ་བ་དྲུག་པོ་འདི་ནི་མེད་ཀྱང་ཆོག་ཟེར་ཡང་ཡོད་པའང་ལེགས་སོ། ། གཉིས་པ་སྣ་ཚོགས་རྡོ་རྗེའི་རིམ་པ་ལ་ས་བོན་དང་བཅས་པའི་སྣ་ཚོགས་རྡོ་རྗེའི་རིམ་པ་དང་། རྣམ་པ་སྣ་ཚོགས་རྡོ་རྗེའི་རིམ་པ་དང་། ས་བོན་མེད་པའི་སྣ་ཚོགས་རྡོ་རྗེའི་རིམ་པ་སྟེ་གསུམ་ལས། དང་པོ་ནི། རིམ་པ་སྔ་མས་ཐིག་ལེ་འཛིན་པ་གྲུབ་པའི་དབང་དུ་བྱས་ན། ལས་ཀྱི་ཕྱག་རྒྱ་དང་མཉམ་པར་སྦྱར་བའི་ནོར་བུའི་ནང་དུ་སེམས་རྩེ་གཅིག་ཏུ་བརྟད་ནས་བུམ་པ་ཅན་འཛིན་པའོ། །འོན་ཀྱང་རེ་ཞིག་རང་ལུས་ལ་བརྟེན་པ་གཙོ་ཆེ་བས་སྔོན་འགྲོ་སྔར་ལྟར་བྱས་ལ། ཤེས་རབ་ཕག་མོའི་གསང་བ་ཕྱི་དབྱིབས་མ་འགྱུར་ཀྱང་། ནང་ལྡོང་མོ་ཆོས་འབྱུང་ཁ་འཕྲེང་ལྟས་དེའི་ནང་དུ་ཐབས་ཀྱི་རྡོ་རྗེ་ཡང་དག་པར་གནས་པ་ཕྱི་དབྱིབས་མ་འགྱུར་བ་ནང་རྡོ་རྗེ་རྩེ་ལྔ་དམར་སྐྱ་དབུས་སྦུབས་སྟོང་དུ་གནས་པ་དང་། རང་གི་སྤྱི་བོ་ནས་མཐོ་གང་ཙམ་གྱི་ནམ་མཁར་སྣ་ཚོགས་རྡོ་རྗེ་རྭ་རྣམས་ཤར་དཀར། བྱང་ལྗང་། ནུབ་དམར། ལྷོ་སེར། ལྟེ་བ་སྔོན་པོ་སྦུབས་སྟོང་དུ་གནས་པའི་ནང་དུ་ཆོས་འབྱུང་གྲུ་གསུམ་དམར་སྐྱའི་དབུས་སུ་རྡོ་རྗེ་རྩེ་ལྔ་དམར་སྐྱ་ཉལ་སྟབས་སུ་གནས་པའི་ལྟེ་བར་ཧཱུཾ་དམར་སྐྱ་ལ་སེམས་རྩེ་གཅིག་ཏུ་བརྟད། དེ་ལས་འོད་འཕྲོས་སངས་རྒྱས་བྱང་སེམས་ཐམས་ཅད་ལ་ཧཱུཾ་ལ་ཐིམ། ཧཱུཾ་ལས་འོད་ཟེར་དམར་སྐྱའི་ཚོགས་བསམ་གྱིས་མི་ཁྱབ་པ་བྱུང་། སྤྱི་བོ་ནས་བརྒྱུད་ལུས་ཀྱི་ནང་ནས་མར་སོང་ནས། རྡོ་རྗེའི་རྩེ་མོ་ནོར་བུའི་བུ་གར་ཐིག་ལེ་དམར་སྐྱར་གྱུར་པ་ལ་སེམས་ཡུག་ཅིག་དྲག་ཏུ་བརྟད། དེ་ལྟར་ཡང་ཡང་བསྒོམ། ནོར་བུའི་ཐིག་ལེར་སེམས་འཛིན་པ་ཡུན་ཇེ་རིང་བྱ། འདི་ལ་མན་ངག་རྙིང་པ་འགའ་ལས་ནོར་བུ་ཐིག་ལེ་མ་བཤད་པ་ནི་ཞལ་ཤེས་ལ་བལྟོས་པར་མཛད་པ་ཡིན་ཞིང་། ཕྱིས་འགའ་ཞིག་དེ་མི་དགོས་པར་འདོད་པ་ནི་ཤིན་ཏུ་འཁྲུལ་ལ། ཁ་ཅིག་ནོར་བུའི་ཐིག་ལེ་དེ་འབའ་ཞིག་བསྒོམ་པའང་སྣང་མོད། སྤྱི་བོའི་རྡོ་རྗེ་དང་ནོར་བུ་ཐིག་ལེ་གཉིས་ཀ་ཡོད་པ་ཉིད་ལེགས་པའོ། །སྣ་ཚོགས་རྡོ་རྗེ་དབུས་ནག་ཤར་སྔོ་མཛད་པའང་ཡོད་དེ། འོན་ཀྱང་དཀྱུས་ཉིད་ལེགས་སོ། །སྣ་ཚོགས་རྡོ་རྗེའི་རིམ་པའི་སྐབས་འདི་ཐམས་ཅད་དུ་རླུང་སྦྱོར་བུམ་པ་ཅན་དྲག་ཏུ་བྱ་བ་ཁོ་ན་ཡིན་པ་ལས། འདི་ལ་སྟེང་འོག་གི་རླུང་གཉིས་ཆར་གསང་བར་འཛིན་ཚུལ་ལག་ལེན་བཞིན་བྱེད་པ་གལ་ཆེ།
གཉིས་པ་ལ། སྔ་མའི་ཡན་ལག་དང་། འདིའི་སྐབས་ཀྱི་གཙོ་བོ་གཉིས་ལས། དང་པོ་ནི། སྔར་གྱི་ཆོས་འབྱུང་གི་དབུས་ཀྱི་རྡོ་རྗེ་ལས། རྡོ་རྗེ་ཧཱུཾ་ཡིག་ཐིག་ལེ་དང་བཅས་པ་གཉིས་འཕྲོས་ཏེ། མིག་འབྲས་གཉིས་ཀྱི་དབུས་སུ་བཀོད་པ་ལ་སེམས་དྲག་ཏུ་བརྟད། དེ་བཞིན་དུ་རྣ་བའི་བུ་གའི་ནང་དང་། སྣའི་འདོམ་སོ་དང་། ལྕེའི་རྩ་བ་དང་། རྟགས་ཀྱི་རྩེར་མོར་སྤྲོས་ནས་ཀྱང་རླུང་སེམས་དྲག་ཏུ་བཅུན་པས། ཡུལ་རྣམས་བདེ་བའི་གྲོགས་སུ་འགྱུར་ཞིང་། སྔར་ལས་ཆེས་ལྷག་པའི་མངོན་ཤེས་ལྔ་ཐོབ་པར་འགྱུར་རོ། །འདི་དག་ལ་ལས་དང་པོ་པས་སྒོམ་ན་ལྟེ་བའི་བུམ་ཅན་ལ་རླུང་ལས་རྣམ་པར་རྒྱལ་བ་ཐོབ་པས་མིག་སོགས་ནས་དངོས་སུ་སྤྲོ་བ་ཡིན་ནོ། །
གཉིས་པ་ནི། སྔར་བཞིན་སྤྲོས་ནས་ལྟེ་བར་སྤྲུལ་པའི་འཁོར་ལོའི་དབུས་སུ་བཀོད་པ་ལ་སེམས་འཛིན་ཞིང་། ལྟེ་བ་ཁ་སྦྱོར་དྲག་ཏུ་འཛིན་པ་དང་། དེ་བཞིན་དུ་སྙིང་ག་དང་། མགྲིན་པ་དང་། སྤྱི་བོའི་འཁོར་ལོའི་དབུས་སུ་ཡང་སྤྲོས་ནས། སོ་སོའི་བུམ་ཅན་གྱི་སྦྱོར་བ་ལག་ལེན་བཞིན་བྱས་པས། དེ་དག་ཏུ་རླུང་སེམས་བརྟན་པའི་རྟགས་འབྱུང་ཞིང་། མཐར་གོམས་པ་བརྟན་ན་གཞུང་ནས་འབྱུང་བའི་ཕན་ཡོན་རྣམས་འབྱུང་ངོ་། །གོ་རིམ་འདི་བཞིན་མཛད་པ་ནི་ལག་ལེན་ཡིན་མོད་ཀྱི། གོ་རིམ་གཞུང་གི་དངོས་བསྟན་ལྟར་བྱས་ཀྱང་མི་འགལ་ལོ། ། གསུམ་པ་ནི། སྣ་བུག་གཡས་ནས་རླུང་རྒྱུ་བའི་ཚེ། སྨིན་མཚམས་སུ་ཉི་མའི་དཀྱིལ་འཁོར་ཞིག་བསམས་ལ་སེམས་གཟུང་སྟེ་དམིགས་སྐོར་གཅིག་བྱ། དེ་ནས་གཡོན་ནས་རྒྱུ་བའི་ཚེ། དེའི་སྟེང་དུ་ཟླ་བའི་དཀྱིལ་འཁོར་གཅིག་ཀྱང་བསྒོམས་ལ་སེམས་གཟུང་སྟེ་ཡང་དམིགས་སྐོར་གཅིག་བྱ། གཉིས་ཀ་ནས་དངོས་རྒྱུ་བའམ་མིན་ནའང་གང་ཡང་རུང་བའི་མཚམས་ཤིག་ནས། གཉིས་ཀ་ནས་རྒྱུ་བར་མོས་ཏེ་ཟླ་བའི་སྟེང་དུ་ཡང་ཐིག་ལེ། དབུས་སུ་སྔོན་པོ། ཤར་དཀར། ལྷོ་སེར། ནུབ་དམར་བྱང་ལྗང་བ། ཐིག་ལེ་ལྔ་ཚོམ་ཐམས་ཅད་ཀྱང་སྐར་ཕྲན་ལྟར་འོད་འཚེར་བ་ཞིག་གསལ་བཏབ་ལ་སེམས་གཟུང་། དེ་ཕྱིན་ཆད་མཛོད་པུར་ཉི་ཟླ་སྐར་མ་བརྩེགས་པ་དེ་ཉིད་ཅིག་ཅར་བསྒོམ་པས་སེམས་འཛིན་ཏེ། འདི་སྐབས་གཙུག་ཏོར་གྱི་བུམ་ཅན་སྒོམ་པ་ཐོབ་ཐང་ཡིན་ཡང་། རེ་ཞིག་རླུང་བུམ་པ་ཅན་དཀྱུས་དང་མཐུན་པར་བྱའོ། །དེ་ལ་དམིགས་སྐོར་གཅིག་བྱའོ། །རླུང་སྐབས་འདིར་གཡས་གཡོན་གང་རུང་ཅིག་རང་དུ་གནས་ནས་ཉིན་ཞག་མང་པོ་འཕོར་མ་བཏུབ་ན། འཕོས་པར་བསྒོམས་པས་ཀྱང་རུང་སྐད་པ་དང་། ཡང་ཐོག་མའི་དུས་དེར་སྣ་བུག་གཡོན་ནས་རྒྱུ་ན། མཛོད་པུར་ཟླ་བ་དང་། གཡས་ནས་རྒྱུ་བ་ནམ་བྱུང་ཚེ། དེའི་འོག་ཏུ་ཉི་མ་བསྒོམ་ཞེས་བླ་མ་རྣམས་བཞེད་དོ། །
གསུམ་པ་ནོར་བུ་འགེངས་པའི་རིམ་པ་ལ་དབྱེ་ན་ཕྱག་རྒྱ་བཞི་ཡོད་པ་ལས། གོང་མ་རྣམས་ཕལ་ཆེར་ཕྱག་རྒྱ་དང་པོ་གཉིས་ཀྱི་སྐབས་དང་པོ་དམ་ཚིག་ཕྱག་རྒྱ་ཡིད་ཀྱི་རིག་མ། གཉིས་པ་ལག་པའི་བརྡས་བསྟན་པ་ལས་ཀྱི་ཕྱག་རྒྱ་དངོས་ཀྱི་རིག་མ་ཞེས་བཞེད་ཀྱང་། རང་ལུགས་ལ་ཡིད་རིག་ནི་ཕྱག་རྒྱ་དང་པོ་གསུམ་པོ་གསུམ་ཀའི་ཞོར་ལ་འབྱུང་བས་ལོགས་སུ་མི་འདྲེན་ལ། དེ་ལྟར་ན་དང་པོ་ལས་ཀྱི་ཕྱག་རྒྱ་ལ་བསླབ་པ། གཉིས་པ་ལག་པའི་ཕྱག་རྒྱ་ལ་བསླབ་པ། གསུམ་པ་ཆོས་ཀྱི་ཕྱག་རྒྱ་ལ་བསླབ་པ། བཞི་པ་ཕྱག་རྒྱ་ཆེན་པོ་ལ་བསླབ་པའོ། །དང་པོ་ལས་ཀྱི་ཕྱག་རྒྱའི་མན་ངག་གཞན་དུ་བྲིས་ཟིན་པ་དང་བླ་མའི་ཞལ་ལས་ཤེས་སོ། །
གཉིས་པ་ནི། སྔོན་འགྲོ་གཞན་རྣམས་སྔར་ལྟར་ལས། རང་བདེ་མཆོག་ལྷན་སྐྱེས་སུ་གསལ་བའི་ཡབ་ཀྱི་རྡོ་རྗེ་ཕྱི་དབྱིབས་མ་འགྱུར་བ་ལ་ནང་ཧཱུཾ་ལས་རྡོ་རྗེ་རྩེ་ལྔ་པ་དམར་སྐྱ་ནོར་བུ་དམར་པོ་ལ་བྱཱཾ་སེར་པོས་མཚན་པ། ཤེས་རབ་ཀྱི་པདྨ་ཨཱ ཿལས་པདྨ་དམར་པོ་འདབ་མ་གསུམ་པ་ལ་དྱཾ་གྱིས་མཚན་པ་ཟེའུ་འབྲུ་དཀར་པོའི་རྩེ་མོར་ཡང་དྱཾ་སེར་པོ། བྱཱཾ་ལས་ཐིག་ལེ་དཀར་པོ། དྱཾ་ལས་ཐིག་ལེ་དམར་པོ། རང་གི་ལྟེ་བར་ཡུམ་གྱི་སྙིང་པོ། སྙིང་ཁར་ཉེ་སྙིང་། མགྲིན་པ་ཡབ་ཀྱི་སྙིང་པོ། དཔྲལ་བར་ཉེ་སྙིང་། ཡུམ་གྱི་ལྟེ་བ་དང་། སྙིང་གར་ཡབ་ཀྱི་སྙིང་པོ་དང་ཉེ་སྙིང་། མགྲིན་པ་དང་སྤྱི་བོར་ཡུམ་གྱི་སྙིང་པོ་དང་ཉེ་སྙིང་བཀོད་ལ། ཡབ་ཡུམ་སྙོམས་པར་ཞུགས་པར་བསམ་ཞིང་ལག་པའི་ཕྱག་རྒྱ་མན་ངག་བཞིན་དུ་འདུས་བྱས་པས། སྤྱི་བོའི་ཧཾ་ལས་བྱང་སེམས་བབས་པ། རྡོ་རྗེ་ནོར་བུར་ཕྱིན་པས། རིམ་པ་བཞིན་དུ་དགའ་བ་བཞི་སྐྱེས་པར་བསམ